Likumprojekts

**Grozījumi Covid-19 infekcijas izplatības seku pārvarēšanas likumā**

Izdarīt Covid-19 infekcijas izplatības seku pārvarēšanas likumā (Latvijas Vēstnesis, 2020, 110A., 247A. nr.; 2021, 37. nr.) šādus grozījumus:

1. Papildināt 6. pantu ar otro, trešo un ceturto daļu šādā redakcijā:

"(2) Iedzīvotāju ienākuma nodokļa maksātājam, kurš ir reģistrējies Valsts ieņēmumu dienestā kā saimnieciskās darbības veicējs vai ir individuālais komersants vai individuālā uzņēmuma (zemnieka vai zvejnieka saimniecības) īpašnieks un par tā ienākumiem maksā iedzīvotāju ienākuma nodokli, par 2020. un 2021. taksācijas gadu nepiemēro ierobežojumus, kas noteikti likuma "Par iedzīvotāju ienākuma nodokli" 11. panta 3.1 daļā un 11.1 panta 6.1 daļā.

(3) 2021. taksācijas gadā nepiemēro likuma "Par iedzīvotāju ienākuma nodokli" 8. panta 2.9 daļu un pēc nodokļa maksātāja ieskata var nepiemērot likuma "Par valsts sociālo apdrošināšanu" 1. panta 2. punkta "m" apakšpunktu un 14. panta 12.1 daļu.

(4) Iedzīvotāju ienākuma nodokļa maksātājs, uz kuru nav attiecināmi deklarēšanas atvieglojumi, 2020. gada ienākumu deklarāciju ar tai pievienotiem dokumentiem iesniedz Valsts ieņēmumu dienestam no 2021. gada 1. marta līdz 1. jūlijam. Maksātājs vienotajā nodokļu kontā aprēķināto nodokļa summu iemaksā līdz 2021. gada 23. jūlijam. Ja aprēķinātā nodokļa summa pārsniedz 640 *euro*, maksātājs to var iemaksāt vienotajā nodokļu kontā trijos maksājumos – līdz 2021. gada 23. jūlijam, 23. augustam un 23. septembrim –, iemaksājot katru reizi trešo daļu no šīs summas.";

uzskatīt līdzšinējo panta tekstu par pirmo daļu.

2. Papildināt likumu ar 8.1 pantu šādā redakcijā:

"**8.1 pants.** Piemērojot likuma "Par izložu un azartspēļu nodevu un nodokli" 5. panta pirmo daļu laikā, kad valstī ir izsludināta ārkārtējā situācija un ir noteikts aizliegums organizēt azartspēles azartspēļu organizēšanas vietās (spēļu zālēs un kazino), azartspēļu nodokli par katrā azartspēļu tiešās norises vietā esoša katra azartspēļu automāta katru spēles vietu un spēles galdu aprēķina proporcionāli par tām mēneša kalendāra dienām, kurās azartspēļu organizēšana bija atļauta."

3. Papildināt likumu ar 14.1 pantu šādā redakcijā:

"**14.1 pants.** Pašvaldību iestādes veic ielu tirdzniecības (āra terašu, degustāciju stendu, mobilo ēdināšanas vienību u. c.) saskaņošanu sabiedriskās ēdināšanas pakalpojumu sniegšanai prioritārā kārtībā un termiņā. Ja ietverto pakalpojumu sniegšanas termiņš atbilstoši attiecīgās jomas darbību regulējošiem normatīvajiem aktiem ir garāks par piecām darbdienām, prioritārā kārtībā attiecīgais pakalpojums sniedzams vismaz divas reizes īsākā termiņā un par to netiek piemērota papildu maksa."

4. Izteikt 15. panta 2.4 daļu šādā redakcijā:

"(24) Valsts ieņēmumu dienests publicē savā tīmekļvietnē:

1) to darba devēju sarakstu, kuru darbinieki saņēmuši šā panta 2.1 vai 2.2 daļā noteikto atbalstu, un katram darba devējam piešķirtā atbalsta kopējo apmēru;

2) to nodokļu maksātāju sarakstu, kuriem piešķirts Ministru kabineta noteiktais atbalsts apgrozāmo līdzekļu plūsmas krituma kompensēšanai, un katram nodokļu maksātājam piešķirtā atbalsta apmēru."

5. Izteikt 22. pantu šādā redakcijā:

"**22. pants.** (1)Līdz 2021. gada 1. septembrim kreditoriem aizliegts iesniegt juridiskās personas maksātnespējas procesa pieteikumu, ja pastāv kāda no [Maksātnespējas likuma](https://likumi.lv/ta/id/214590-maksatnespejas-likums) [57. panta](https://likumi.lv/ta/id/214590-maksatnespejas-likums#p57) pirmās daļas 1., 2., 3. vai 4. punktā minētajām juridiskās personas maksātnespējas procesa pazīmēm.

(2) Līdz 2021. gada 31. decembrim parādniekam nav pienākuma iesniegt juridiskās personas maksātnespējas procesa pieteikumu, ja pastāv [Maksātnespējas likuma](https://likumi.lv/ta/id/214590-maksatnespejas-likums) [57. panta](https://likumi.lv/ta/id/214590-maksatnespejas-likums#p57) pirmās daļas 5. punktā minētā juridiskās personas maksātnespējas procesa pazīme, izņemot gadījumu, kad parādnieks nav pilnībā izmaksājis darbiniekam darba samaksu, kaitējuma atlīdzību sakarā ar nelaimes gadījumu darbā vai arodslimību vai nav veicis valsts sociālās apdrošināšanas obligātās iemaksas divu mēnešu laikā no darba samaksas izmaksai noteiktās dienas. Ja darba līgumā nav noteikta darba samaksas izmaksas diena, uzskatāms, ka šī diena ir nākamā mēneša pirmā darbdiena."

6. 23. pantā:

papildināt pirmo daļu pēc skaitļa un vārdiem "2019. pārskata gadu" ar vārdiem un skaitli "un par 2020. pārskata gadu";

aizstāt otrajā daļā vārdus un skaitļus "par 2019. gadu līdz 2020. gada 31. jūlijam" ar vārdiem un skaitļiem "par 2019. un 2020. gadu attiecīgi līdz 2020. gada 31. jūlijam un 2021. gada 30. jūnijam";

aizstāt trešajā daļā vārdus un skaitļus "par 2019. gadu līdz 2020. gada 31. jūlijam" ar vārdiem un skaitļiem "par 2019. un 2020. gadu attiecīgi līdz 2020. gada 31. jūlijam un 2021. gada 30. jūnijam";

izteikt ceturto, piekto, sesto un septīto daļu šādā redakcijā:

"(4) Sociālais uzņēmums [Sociālā uzņēmuma likuma](https://likumi.lv/ta/id/294484-sociala-uznemuma-likums) [10. panta](https://likumi.lv/ta/id/294484-sociala-uznemuma-likums#p10) pirmajā daļā minēto darbības pārskatu par 2019. gadu ir tiesīgs iesniegt Labklājības ministrijai līdz 2020. gada 31. jūlijam, bet par 2020. gadu – līdz 2021. gada 30. jūnijam.

(5) Sabiedriskā labuma organizācija Sabiedriskā labuma organizāciju likuma 13. panta pirmajā daļā minēto darbības pārskatu par 2019. gadu ir tiesīga iesniegt Valsts ieņēmumu dienestam līdz 2020. gada 31. jūlijam, bet par 2020. gadu – līdz 2021. gada 30. jūnijam.

(6) Publiskas personas kapitālsabiedrība un publiski privātā kapitāl­sabiedrība, uz kuru attiecas [Publiskas personas kapitāla daļu un kapitālsabiedrību pārvaldības likums](https://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums), ir tiesīga sasaukt dalībnieku (akcionāru) sapulci, lai apstiprinātu kapitālsabiedrības gada pārskatu un konsolidēto gada pārskatu par 2019. un 2020. pārskata gadu laikposmā, kas par trim mēnešiem pārsniedz [Publiskas personas kapitāla daļu un kapitālsabiedrību pārvaldības likuma](https://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) [54. pantā](https://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums#p54) noteikto termiņu.

(7) Publiskas personas finanšu līdzekļu un mantas dāvinājuma (ziedojuma) līgumos paredzēto pārskatu iesniegšanas termiņš par dāvinājuma (ziedojuma) izlietojumu 2020. gadā ir pagarināts līdz 2020. gada 31. decembrim, bet 2021. gadā – līdz 2021. gada 31. decembrim."

7. Papildināt likumu ar 58.1 pantu šādā redakcijā:

"**58.1 pants**. Pasažieru komercpārvadājumiem ar taksometriem valsts akciju sabiedrības "Starptautiskā lidosta "Rīga"" publiski pieejamā teritorijā ar ierobežotu piekļuvi pārvadātājs vai pārvadātāju apvienība var saņemt speciālo licences kartīti autotransporta līdzeklim, kura vecums nepārsniedz septiņus gadus, skaitot no autotransporta līdzekļa pirmās reģistrācijas. Autopārvadājumu likuma 35.1 panta trešās daļas 3. punkta "c" apakšpunktā un trešās daļas 5. punktā minētās prasības nepiemēro līdz 2021. gada 31. decembrim."

8. Papildināt pārejas noteikumus ar 13. un 14. punktu šādā redakcijā:

"13. Šā likuma 6. panta trešā daļa piemērojama ar 2021. gada 1. janvāri.

14. Šā likuma 8.1 pants piemērojams, aprēķinot azartspēļu nodokļa maksājumus par 2020. un 2021. gadu."

Likums stājas spēkā nākamajā dienā pēc tā izsludināšanas.

Finanšu ministrs

J. Reirs